קרובים קרובים

קרובים קרובים היא קומדיית מצבים ישראלית אשר הופקה על ידי ה ושודרה ב בשנים 1983–1986. הסדרה נודעה בתור קומדיית המצבים הישראלית הראשונה ונחשבה לאחת מתוכניות הדגל של הטלוויזיה בישראל.  

"קרובים קרובים" עסקה בחייה של משפחה ישראלית מורחבת, החולקת מגורים בבניין משותף בתל אביב. 
עונותיה הראשונה והשנייה נכתבו על ידי אפרים סידון וב. מיכאל, ואילו העונה השלישית נכתבה על ידי סידון לבדו. את פרקי הסדרה ביים יצחק שאולי והפיקה אותה רישה טירמן.

את נעימת הפתיחה של הסדרה הלחינה נורית הירש.

עלילת הסדרה
עלילת הסדרה מתמקדת בדיירים הגרים בשלוש דירות בבניין מגורים משותף ברחוב ויטק 9, בתל אביב: בני הזוג אילן ותיקי ובתם גליה בקומה השלישית, בני הזוג יורם (אחיה של תיקי) וליאורה ושלושת ילדיהם – אביתר, אפרת ומולי - בקומה השנייה, ודודתם של יורם ותיקי – חנה - בקומה הראשונה.

הדמויות הראשיות והקבועות בסדרה היו ריאליסטיות יחסית ולא הוקצנו באופן מוגזם. על אף הנטייה לריאליסטיות של הדמויות, נעשה מאמץ להימנע מדיונים בפוליטיקה ומשימוש בגסויות.

הסדרה עסקה בעיקר במגוון נושאים מחיי היומיום של משפחות ישראליות ממוצעות, בישראל בשנות ה-80 מן המעמד הבינוני העירוני, כגון: הצגות בית ספר, וועד הורים, קורס טיס, צמחונות, אסטרולוגיה, בחירות ועד בית, פריצה לבית, ימי הולדת, ובנושאים סאטיריים וחברתיים כמו אינפלציה, הצפייה ביומן השבוע ביום שישי, יחסי ארצות הברית–ישראל, שכירת עוזר בית ערבי, יחסי מזרחים-אשכנזים, נישואים בין-עדתיים ועוד.

אפרים סידון וב. מיכאל ידועים ככותבי סאטירה, ואף השתתפו בצוות הכותבים של "ניקוי ראש", אולם בסדרה זו הביקורת החברתית הייתה מרומזת בלבד. שני פרקים היו ביקורתיים בצורה קצת יותר גלויה – פרק שבו מחליטים בני המשפחה להעסיק עוזר בית שהוא סטודנט ערבי, ופרק שבו הילדים מתבקשים לספר בבית הספר על מנהגי העדה שלהם, דבר הגורר ויכוח בין ההורים לאיזו עדה שייכים הילדים (יורם ותיקי הם מזרחים, ואילו ליאורה ואילן אשכנזים).

היסטוריה

הרעיון המקורי היה הפקת סדרה קומית לטלוויזיה הלימודית שתעסוק בנושאי יחסי הורים-ילדים, תוכנית מקבילה בתכניה ל"קשר משפחתי", והשם המקורי שהוצע לה בשלב הפיתוח היה "המשפחה". בריאיון למודי בר-און בסדרה התיעודית "במדינת היהודים", סיפר במאי הסדרה יצחק שאולי כי מפיקת התוכנית רישה טירמן והוא החליטו לנסות להפיק קומדיית מצבים ישראלית, ולשם כך נסעו לארצות הברית וצפו בצילומי הסדרה "שלושה בדירה אחת", כדי ללמוד על אופן ההפקה והבימוי. לדבריו, הביקור בארצות הברית עורר בהם חששות שמא התנאים העומדים לרשותם בישראל אינם מספיקים, אך הם החליטו לנסות בכל זאת.

כתובת הבניין בסדרה "ויטק 9" היא פיקטיבית. הבניין המצולם בפתיח הסדרה ואשר בו היא מתרחשת כביכול, הוא למעשה הבניין הממוקם בשדרות רוטשילד פינת רחוב החשמונאים בתל אביב מכיוון דרום מערב. השם ויטק נלקח משמו של בעלה של מפיקת הסדרה. על אף שמדובר בבניין פשוט וצנוע, הוא הפך מפורסם ביותר בזכות הסדרה, שזכתה לפופולריות עצומה באמצע שנות ה-80. הבניין עצמו, המכונה "בית רבינוביץ'", תוכנן על ידי יהושע שטיינבוק (שני) ב-1935 בסגנון הבינלאומי ומוגדר כבניין לשימור כחלק מהעיר הלבנה של תל אביב. בשנת 2020 חודש הבניין, ונוספו לו מרפסות נוספות, כחלק משימור הבניין וחידושו, וכן שמירה על צורתו.

היסטוריית שידור
על אף שהסדרה הופקה על ידי הטלוויזיה הלימודית אשר משבצת השידור שלה הייתה עד 17:30, היא שודרה בשעה 20:30 בשעה המוקדשת לשידורי הטלוויזיה הכללית. חודשים פברואר-מאי של השנים 1983 (עונה ראשונה), 1984 (עונה שנייה) ו-1986 (עונה שלישית), ובמהלך החודשים יולי-אוקטובר בשידורים חוזרים בטלוויזיה החינוכית בשעות אחר הצהריים. שידור הפרק החותם את העונה השנייה בטלוויזיה הכללית בוטל בעקבות סקירת הבחירות להסתדרות במאי 1984, ושודר לראשונה מאוחר יותר בטלוויזיה החינוכית. כל עונה הכילה 12 פרקים, זאת אם מפרידים את פרק הפיילוט "איחוד משפחות" (הפרק הראשון, אשר היה למעשה החמישי שצולם). העונה השלישית הופקה ושודרה כשנתיים לאחר העונה השנייה.

מאז שידורה הראשון, שודרה הסדרה פעמים רבות בשידורים חוזרים. בין היתר מספר פעמים שודרו פרקים נבחרים של הסדרה בשידור מחזורי בערוץ 23 במהלך סופי שבוע וימי חג. סדר הפרקים בשידורים החוזרים שונה מאז שידורם הראשון.

ב-17 במרץ 2015 שודר בטלוויזיה החינוכית הפרק "מה שבטוח", ששודר לראשונה בשנת 1986. הפרק לא נשמר כראוי בארכיון ולא היה ראוי לשידור. לאחר שעבר שיפוץ דיגיטלי הוקרן "ראש בראש" מול תוצאות מדגם הבחירות של 2015. הפרק נכלל גם במארזי ה-DVD של הסדרה.

הדמויות

הדמויות הראשיות
מרבית הדמויות בסדרה נקראו בשמם הפרטי של השחקנים. כמו כן הוחלט שלא לתת שמות משפחה לדמויות הראשיות.
 חנה (חנה מרון): דודתם של יורם ותיקי. גרה בדירה משלה בבניין. אישה אקסצנטרית ושנונה המפתיעה כל פעם מחדש ברעיונות מפתיעים ומשעשעים. למרות גילה המתקדם דווקא היא הצעירה מכולם ברוחה ובפתיחותה לרעיונות חדשים, וגם לרוב היא זו שמחזירה את השפיות וההיגיון למשפחה אחרי שהיא נכנסת ל"שיגעון חדש". בדרך כלל הכי פיקחת וחכמה, ומצליחה ללמד את האחרים לקח חדש שנלמד תוך כדי עלילת הפרק. חנה נוהגת לנהל שיחות עם הצמחים שלה כדי להפיג את השעמום. הקריאה "פתוח!", בה היא עונה לצלצול פעמון הדלת, הפכה לאחד מסימני ההיכר העיקריים של הסדרה.
 יורם (יהורם גאון): בעלה של ליאורה, אביהם של אביתר, אפרת ומולי ואחיה של תיקי. מהנדס מכונות בכיר במקצועו. היפוכונדר המתלונן באופן קבוע על מיחושים, כאבים, מחלות ודיכאונות, כאשר הוא מפגין בקיאות רבה בכל סוגי התרופות ואמצעי הריפוי.
 ליאורה (לאורה ריבלין): אשתו של יורם ואמם של אביתר, אפרת ומולי. עובדת שירות התעסוקה. הפסימית במשפחה. לחוצה ובעלת מזג ציני. נוהגת לעשן באופן כרוני, אך בהמשך מפסיקה לעשן.
 תיקי (תיקי דיין): אשתו של אילן, אמה של גליה ואחותו של יורם. מדריכת טיולים. אישה מלאת מרץ, תוססת ומעשית.
 אילן (אילן דר): בעלה של תיקי ואביה של גליה. סוכן ביטוח ויועץ השקעות, קמצן ומניפולטור.
 אביתר (משה גרשוני): בנם הבכור של יורם וליאורה. בחור פיקח אך לא רציני. במהלך הסדרה הוא מתגייס לצה"ל ומתחיל קורס טיס אך מודח ממנו.
 אפרת (נתלי מאירוביץ'): בתם האמצעית של יורם וליאורה. מתנהגת ומתבטאת בצורה בוגרת והגיונית, אך לעיתים גם צינית.
 מולי (מולי שגב): בנם הצעיר של יורם וליאורה. ילד פיקח לגילו. נוהג לצחוק על כולם ולהתחכם, בפרק "המצב צב" הוזכר שכנראה יתחיל לעבד כעוזר הפקה בארצות הברית.
 גליה (גליה קדם): בתם היחידה של אילן ותיקי. ילדה אינטליגנטית חובבת שחמט, בפרק "המצב צב" שיחקה אותה השחקנית סיוון ששון.

שחקנים אורחים 
 מר קוזילביץ' (שמואל סגל): יו"ר ועד הבית. נחשב כמעצבן ו"נודניק". קוזילביץ' הוא איש ימין, ולעיתים אף נוטה לגזענות.
 דליה גילינסקי (ענת צחור): הפקידה של יורם בפרקים "אין אהבות שמחות", "הטובים לטיס" ו"על נהרות ויטק".
 פנחס קרני (יהודה אפרוני) - המנהל של יורם, מוזכר על ידו לעיתים קרובות. הופיע בפרקים "יום העצמאות של יורם" ו"ארכימדס".
 דורון גירון (דורון נשר): דייר משנה - שותף בדירתה של חנה.
 קוזילביץ' הבן (יוסי סגל): בנו של קוזילוביץ'. מושא לגאוות האב. בפרק "החטא ועונשו".
 גברת ברנר (חינה רוזובסקה) - קשישה אשר מתגוררת בוויטק 9, בפרק "אחזקה שוטפת".
 גילינסקי מהעירייה (שמואל עצמון): פקיד בעירייה ומקורבו של מר קוזילביץ', אביה של דליה, העובדת עם יורם. בפרק "על נהרות ויטק".
 דוד חזי (יחזקאל) (יוסף שילוח): הדוד העני מאמריקה, עובד לשעבר ב"צ'ייס מנהטן בנק", מכונה "הטמבל של המשפחה", חבר של מר קוזילביץ' מהצבא, שם היה מכונה "הטמבל של המחלקה", מופיע בפרק בפרק "חבילה מאמריקה".
 מנחם גירשטיין (אבנר חזקיהו): אביו של דורון, מנסה לנהל רומן עם חנה, בפרק "בעל חורג".
 ברוריה (סנדרה שדה): שותפתה לעבודה של ליאורה בשירות התעסוקה. אישה רכלנית וצינית. בפרק "אין אהבות שמחות".
 הפסיכולוג ד"ר פיינשמקר (טוביה צפיר): הפנט את יורם והחזיר אותו לגיל 6. בפרקים "נפש בריאה" ו"ילדות קשה"
 המורה רבקה (רבקה מיכאלי): מורתם של מולי וגליה, אשר לא מוצאת חן בעיני תיקי. כשיורם הופנט וחזר לילדותו, היא חשבה שהמשפחה מעלה הצגה על הילדות בירושלים. בפרק "ילדות קשה".
 המורה טובה (עליזה רוזן): מורתם של מולי וגליה. בפרק "נדבר גלויות".
 מר אליקום (אלי גורנשטיין): בחן את ליאורה בתחרות "האישה האידיאלית". בפרק "פרפקט".
 פקיד השומה (אברהם מור): פקיד שומה המנהל דיאלוג שנון ומינימליסטי עם חנה, ולאחר מכן גם עם יורם. בפרק "ניכוי במקור".
 נישום בוכה (משה איש כסית): נישום שבוכה מול פקיד השומה בניסיון לקבל הקלה בתשלום המס. בפרק "ניכוי במקור".
 תיאודורה בלפור (טליה שפירא): אסטרולוגית. חברה טובה של תיקי. בפרק "כוכב נולד".
דוור (אברהם פלטה): הדוור ברחוב ויטק. בפרק "כוכב נולד".
ענת (דפנה רכטר): חברתו של אביתר. מופיעה בפרק "גנב, גנב".
 עורך הדין שילה (דב גליקמן): העורך דין של אילן ותיקי. בפרק "אין עשן".
 פקיד משרד הקליטה (ששון גבאי): פקיד המשרד לקליטת העלייה שחושב בטעות שיורם מתכוון לרדת מן הארץ ומנסה להניא אותו מכך בפרק "מוכְרים בלבד".
לקוחות בבזאר (רוברט הניג, דני פרידמן, מאיה רוטשילד ובילהה בירמן): לקוחות שהגיעו לבזאר של ליאורה ואילן בפרק "מוכרים בלבד".
 סוקר (גיל אלון): סוקר מטעם הלשכה המרכזית לסטטיסטיקה בפרק "מלחמת העולמות".
 שדרנית (אורלי יניב): מופיעה בפרקים "אין מילים" ו"לעזרת העם".
 רוברט ק. ריצ'רדסון (ג'וני פיליפס): סנאטור אמריקאי שתיקי מעבירה לו סיור ברחבי הארץ, בזמן שהוא צריך להחליט האם להעניק סיוע אמריקאי לישראל. בפרק "לעזרת העם".
 מועמדת לתפקיד עוזרת בית (אירית ברק): בפרק "עוזר בית".
 אנטואן (סוהיל חדאד) - עוזר הבית הערבי הממונה בידי יורם וליאורה ומנסה להסתגל למציאות הביזארית בוויטק 9. בפרק "עוזר בית".
 מתקין המנעולים (מאיר סויסה): מתקין מנעולים וסורגים אצל תיקי ואילן לאחר הפריצה. בפרק "גנב, גנב".
 צביקה (יענקל'ה יעקובסון): חבר של ליאורה מתקופת נעוריה המחדש עימה את הקשר ומעורר את קנאתו של יורם. בפרק "אין אהבות שמחות".
 דורש עבודה (אלדד כהן): מגיע ללשכת התעסוקה בה עובדת ליאורה בפרק "אין אהבות שמחות".
 רון שגב (דב נבון): סוכן ביטוח המעוניין למכור ביטוח לבני המשפחה, בפרק "מה שבטוח".
 פורץ (יעקב כהן): חשוד בפריצה לביתם של תיקי ואילן. בפרק "מה שבטוח".
 שוטר (אורי גבריאל): מחפש את אילן בפרק "אין עשן" וכן תופס ומחזיר את יורם לאחר שיטוט שמירה על אחותו תיקי בבית המלון "פרזידנט" בפרק "לעזרת העם".
 איש במשרד של יורם (יהודה פוקס): בפרק "הטובים לטיס".
 פקידה במשרד של אילן (דורית פלד הרפז): בפרקים "מה שבטוח" ו"כבוד המשפחה".
 מר שגיא (מיכאל ורשביאק): יו"ר ועד ההורים של כיתתה של גליה ומולי. בפרק "אין עשן".

עונות

פרקים

הפקת פרק האיחוד
במהלך ראיון עם יהורם גאון לרגל זכייתו בפרס ישראל לשנת 2004, בתוכנית "תוכניות לשבת" בגלי צה"ל עם ניב רסקין וליעד מודריק, תהו השניים מדוע לא מפיקים פרק איחוד לסדרה. המגישים מודריק ורסקין החלו במסע להפקת פרק שכזה ואכן גלי צה"ל דיווחו על כוונה להפיק "פרק קאמבק" של הסדרה. רוב השחקנים הראשיים הסכימו. אפרים סידון הביע את תמיכתו תוך כתיבת תסריט שתואם לשנות ה-2000. יפה ויגודסקי, מנכ"לית הטלוויזיה החינוכית (שהיא מחזיקת הזכויות על הסדרה) הסכימה, ובנק דיסקונט מימן את ההפקה. פרק האיחוד, שנקרא "המצב צב", צולם בטלוויזיה החינוכית ב-11 בנובמבר 2004 מול קהל, ושודר במסגרת "שידורי קשת" בערוץ 2 ב-24 במרץ 2005, לקראת חג פורים.

בפרק האיחוד הצטרפו לצוות השחקנים תום גל שמשחק את נבו, בנו של אביתר וסיוון ששון בתפקיד גליה במקום גליה קדם, אשר פרשה מתחום המשחק וסירבה להשתתף בפרק האיחוד. נתלי מאירוביץ' שכמו גליה קדם פרשה גם מכן ממשחק הייתה מנועה מלהשתתף בפרק האיחוד משום עבודתה כמורה בתיכון, וגם מולי שגב סירב להשתתף בפרק, ובראיון איתו נימק שגב את סירובו: "העבודה כילד בקרובים קרובים הותירה חוויה מורכבת, חוויה עם המון חרדות: מאוד נהניתי מהעבודה, אבל לא נהניתי מההופעה עצמה, ומאוד לא נהניתי מכל הפרסום. מאז הבנתי שאני לא רוצה להיות על המסך בחיים שלי". שתי הדמויות הוזכרו בחטף, כאילו ירדו מישראל.

DVD 
ב-7 ביוני 2009 יצא מארז DVD בהפקת חברת NMC יונייטד, המכיל את כל 37 פרקי הסדרה, את פרק האיחוד, וכן סרט תיעודי המתעד את "מאחורי הקלעים" של הפקת פרק האיחוד.

בשנת 2012 המארז הופק מחדש תחת חברת קלסיקלטת.

פרסים
 פרס כינור דוד (1983)

קישורים חיצוניים 

 "קרובים קרובים" באתר כאן חינוכית

הערות שוליים

הטלוויזיה החינוכית הישראלית
קומדיות מצבים ישראליות
סדרות טלוויזיה ישראליות שעלו לשידור בשנות ה-1980
תל אביב-יפו בטלוויזיה
זוכי פרס מסך הזהב: תוכניות וסדרות
קומדיות משפחתיות ישראליות
יהורם גאון
כאן חינוכית: תוכניות וסדרות
סדרות טלוויזיה על משפחות